สรุปผลการประชุมคณะกรรมการส่งเสริมการจัดสวัสดิการสังคมแห่งชาติ  
ครั้งที่ ๑/๒๕๕๓
ณ ห้องประชุม ๕๐๑ ตึกบัญชาการ ทำเนียบรัฐบาล
    
ตามที่ได้มีการประชุมคณะกรรมการส่งเสริมการจัดสวัสดิการสังคมแห่งชาติ (ก.ส.ค.) ครั้งที่        ๑/๒๕๕๓เมื่อวันศุกร์ที่ ๒๒ มกราคม ๒๕๕๓ ณ ห้องประชุม ๕๐๑ ตึกบัญชาการ ทำเนียบรัฐบาล มีนายอภิสิทธิ์   เวชชาชีวะ นายกรัฐมนตรี เป็นประธานการประชุม และรัฐมนตรีว่าการกระทรวงการพัฒนาสังคมและความมั่นคงของมนุษย์ ในฐานะรองประธาน ได้มอบหมายให้ นางนวลพรรณ  ล่ำซำ ผู้ช่วยรัฐมนตรีประจำกระทรวง ทำหน้าที่แทน นั้น
      สำนักงานคณะกรรมการส่งเสริมการจัดสวัสดิการสังคมแห่งชาติในฐานะฝ่ายเลขานุการ ก.ส.ค. ได้สรุปผลการประชุม ประกอบด้วย เรื่องเพื่อทราบ ๔ เรื่อง  และเรื่องเพื่อพิจารณา ๕ เรื่อง ดังนี้

     ๑  เรื่องเพื่อทราบ ๔ เรื่อง  


      ๑.๑ การรับรององค์กรสาธารณประโยชน์และองค์กรสวัสดิการชุมชนตามกฎหมายส่งเสริมการจัดสวัสดิการสังคม  ที่ประชุมรับทราบข้อมูลการรับรององค์กรสาธารณประโยชน์และองค์กรสวัสดิการชุมชน ณ วันที่  ๑๙ มกราคม ๒๕๕๓  มีการรับรององค์กรสาธารณประโยชน์ จำนวน ๒,๑๐๔ แห่ง และองค์กรสวัสดิการชุมชน จำนวน ๑,๒๓๑ แห่ง


    ๑.๒ รายงานการดำเนินงานกองทุนส่งเสริมการจัดสวัสดิการสังคม  ที่ประชุมรับทราบเงินอุดหนุนกองทุนส่งเสริมการจัดสวัสดิการสังคม ที่ได้รับตั้งแต่ปี ๒๕๔๘ – ๒๕๕๒ มีจำนวนทั้งสิ้น ๖๗๐ ล้านบาท  สนับสนุนโครงการให้แก่องค์การสวัสดิการสังคมทั่วประเทศ ระหว่างปี ๒๕๔๙ - ๒๕๕๒ จำนวน ๓,๔๐๑ โครงการ ๓,๑๐๐ องค์การ เป็นเงิน ๓๕๓.๓๕๔ ล้านบาท ในปี ๒๕๕๓ มีเงินกองทุนคงเหลือทั้งสิ้น ๑๗๑.๒๔  ล้านบาท ตั้งเป้าหมายในการอนุมัติ จำนวน ๗๘๖ องค์การ/โครงการ  ในปีงบประมาณ ๒๕๕๔ กระทรวงการพัฒนาสังคมและความมั่นคงของมนุษย์ได้จัดทำคำขอตั้งงบประมาณอุดหนุนกองทุนฯ ทั้งสิ้น ๑,๓๐๐ ล้านบาท คาดว่าจะสนับสนุนโครงการให้แก่องค์การสวัสดิการสังคม จำนวน ๘,๖๙๒ องค์การ/โครงการ แยกออกเป็นระบบปกติจำนวน  ๖๐๐ องค์การ/โครงการ  วงเงิน ๓๐๐ ล้านบาท  และระบบกระจายครอบคลุมพื้นที่จังหวัด/อบต./เทศบาลทั่วประเทศ จำนวน ๘,๐๙๒ องค์การ/โครงการ วงเงิน ๑,๐๐๐ ล้านบาท 

            
๑.๓ การแต่งตั้งคณะอนุกรรมการใน ก.ส.ค.  ที่ประชุมรับทราบคำสั่งแต่งตั้งคณะอนุกรรมการ ใน ก.ส.ค. จำนวน ๕ คณะ ได้แก่ คณะอนุกรรมการพัฒนาคุณภาพชีวิตและกลุ่มเป้าหมายเฉพาะ มีรัฐมนตรีประจำสำนักนายกรัฐมนตรี (นายสาทิตย์  วงศ์หนองเตย)  เป็นประธาน คณะอนุกรรมการนโยบายและแผน มีปลัดกระทรวงการพัฒนาสังคมและความมั่นคงของมนุษย์  เป็นประธาน คณะอนุกรรมการประสานงานและส่งเสริมความรับผิดชอบต่อสังคม มีนายสรรพสิทธิ์ คุมพ์ประพันธ์ เป็นประธาน   คณะอนุกรรมการส่งเสริมบทบาทนักสังคมสงเคราะห์  มีนายกสมาคมนักสังคมสงเคราะห์แห่งประเทศไทย  เป็นประธาน คณะอนุกรรมการพัฒนาบุคลากรและมาตรฐาน  มีนางอภิญญา  เวชยชัย เป็นประธาน และเห็นชอบตามข้อเสนอของ นายสมพร  เทพสิทธา กรรมการผู้แทนองค์กรสาธารณประโยชน์ให้เพิ่ม นายไพโรจน์ สุวรรณจันทร์ดี ผู้แทนองค์กรสาธารณประโยชน์ เป็นอนุกรรมการในคณะอนุกรรมการพัฒนาคุณภาพชีวิตและกลุ่มเป้าหมายเฉพาะ 
          

 ๑.๔ การจัดงานวันสังคมสงเคราะห์แห่งชาติ วันอาสาสมัครไทย ประจำปี ๒๕๕๒ และการประชุมสมัชชาสวัสดิการสังคมแห่งชาติ ครั้งที่ ๑๘ ที่ประชุมรับทราบผลการจัดงาน เมื่อวันที่ ๒๑ ตุลาคม ๒๕๕๒  ณ  ศูนย์แสดงสินค้าและการประชุมอิมแพค เมืองทองธานี กิจกรรมประกอบด้วยสารของ
นายกรัฐมนตรี การจัดนิทรรศการ การประกาศเกียรติคุณอาสาสมัครดีเด่น และการประชุมสมัชชาสวัสดิการสังคมแห่งชาติ เรื่อง “การปฏิรูประบบสวัสดิการสังคมไทย” ผู้เข้าร่วมประชุม ๑,๖๕๒ คน 


๒  เรื่องเพื่อพิจารณา ๕ เรื่อง
         
    ๒.๑  การกำหนดให้ “สังคมสวัสดิการ” เป็นวาระแห่งชาติและแนวทางการพัฒนาระบบสวัสดิการสังคม  ที่ประชุมเห็บชอบนโยบายของ ก.ส.ค. ในการสร้างสังคมไทยเป็นสังคมสวัสดิการ กำหนดเป้าหมายประชาชนได้รับสวัสดิการถ้วนหน้าภายในปี ๒๕๖๐ ให้ความสำคัญกับการลงทุนด้านการจัดสวัสดิการโดยรัฐ และการลงทุนเพื่อส่งเสริมให้ภาคส่วนต่างๆ  เข้ามามีส่วนร่วมในงานสวัสดิการสังคม  การพัฒนาระบบสวัสดิการสังคม ๔ ระบบ ได้แก่ ระบบบริการสังคม ระบบประกันสังคม ระบบการช่วยเหลือทางสังคม     และระบบการส่งเสริมสนับสนุน (การสร้างความเข้มแข็งให้กับหุ้นส่วนทางสังคม) โดยให้ฝ่ายเลขานุการประสานงานกับหน่วยงานที่เกี่ยวข้องในการจัดทำแผนปฏิบัติการและวงเงินงบประมาณรองรับ และนำไปรับฟังความคิดเห็นในการประชุมสัมมนามอบนโยบายให้แก่คณะกรรมการส่งเสริมการจัดสวัสดิการสังคมทั่วประเทศ   ในเดือนมีนาคม ๒๕๕๓ และนำเสนอ ก.ส.ค. อีกครั้ง ก่อนนำเสนอคณะรัฐมนตรีให้ความเห็นชอบต่อไป ที่ประชุมมีข้อคิดเห็นประกอบการดำเนินงาน ดังนี้   
                        ๑) ให้นิยามสวัสดิการที่จะให้ทุกคนในปี ๒๕๖๐ ให้ชัดเจนว่าประกอบด้วยอะไรบ้าง เช่น การศึกษาฟรี ฟรีอย่างไร กี่ปี ครอบคลุมใครบ้าง  

   ๒) สมควรให้มีการประเมินภาระของรัฐในการรองรับระบบสวัสดิการดังกล่าวและหากมีข้อจำกัดจะมีมาตรการในการจูงใจให้องค์การเอกชนและวิสาหกิจสังคมเข้ามามีส่วนร่วมได้อย่างไร
   ๓) ระบบบริการสังคม  มีความเป็นไปได้ในการขยายมาตรการลดค่าครองชีพ ในเรื่องรถประจำทางและรถไฟฟรีให้แก่ประชาชนเป็นมาตรการประจำ  
   ๔) ระบบประกันสังคม  สิทธิประโยชน์ในระบบนี้ เช่น การรักษาพยาบาลในบางโรคไม่ควร น้อยกว่าระบบหลักประกันสุขภาพแห่งชาติ กรณีการสมทบงบประมาณให้แก่กองทุนสวัสดิการชุมชนกองทุน      จะมีส่วนเสริมและไม่ซ้ำซ้อนกับระบบสวัสดิการที่มีอยู่อย่างไร
  ๕) ระบบการส่งเสริมสนับสนุน ควรมีการรณรงค์เรื่องจิตอาสาและการส่งเสริมความรับผิดชอบต่อสังคม นอกเหนือจากการสนับสนุนงบประมาณจากรัฐผ่านทางกองทุนส่งเสริมการจัดสวัสดิการสังคมเพื่อ      สนับสนุนการดำเนินงานขององค์การเอกชนแล้ว สมควรส่งเสริมให้มีการระดมทุนเพื่อใช้ในการสนับสนุนการดำเนินงานของภาคเอกชนด้วยกันเอง รวมทั้งส่งเสริมบทบาทวิสาหกิจสังคม ในส่วนมาตรการภาษีนั้นหากเพิ่มสวัสดิการ      ก็ต้องเพิ่มภาษีบางประเภทซึ่งเป็นเรื่องที่สมควรถามความเห็นจากประชาชน
๒.๒ การแต่งตั้งคณะอนุกรรมการ ใน ก.ส.ค.



  ๑) ที่ประชุมเห็นชอบแต่งตั้งให้ นายชบ ยอดแก้ว เป็นประธานคณะอนุกรรมการส่งเสริมองค์กรสวัสดิการชุมชน 



  ๒) ที่ประชุมเห็นชอบให้มีการแต่งตั้งอนุกรรมการในคณะอนุกรรมการ เพิ่มเติม
                               - คณะอนุกรรมการประสานงานและส่งเสริมความรับผิดชอบต่อสังคม แก้ไขจาก  "ผู้แทนคณะกรรมการ่วมภาคเอกชน ๓ สถาบัน" เป็น "ผู้แทนคณะกรรมการร่วมภาคเอกชน ๓ สถาบัน จำนวน ๓ คน" เป็นอนุกรรมการ



       - คณะอนุกรรมการส่งเสริมบทบาทนักสังคมสงเคราะห์ เพิ่ม "นักสังคมสงเคราะห์ซึ่งกรุงเทพมหานครมอบหมาย" เป็นอนุกรรมการ
๒.๒.๓ แผนการจัดสวัสดิการสังคมจังหวัด   ที่ประชุมให้ความเห็นชอบแผนการจัดสวัสดิการสังคมจังหวัด ๗๕ จังหวัด และกรุงเทพมหานครตามที่คณะกรรมการส่งเสริมการจัดสวัสดิการสังคมจังหวัดและกรุงเทพมหานครเสนอ


๒.๒.๔ การคัดเลือกอาสาสมัครดีเด่นและองค์การที่มีกิจกรรมทางสังคมดีเด่น        ที่ประชุมให้ความเห็นชอบหลักเกณฑ์การพิจารณาการประกาศเกียรติคุณอาสาสมัครดีเด่นและองค์การที่มีกิจกรรมทางสังคมดีเด่น  ในส่วนการแต่งตั้งคณะอนุกรรมการคัดเลือกอาสาสมัครดีเด่นและองค์การที่มีกิจกรรมทางสังคมดีเด่น มอบหมายให้รองปลัดกระทรวงการพัฒนาสังคมและความมั่นคงของมนุษย์เป็นประธาน


๒.๒.๕ การจัดสัมมนาและมอบนโยบายให้แก่คณะกรรมการส่งเสริมการจัดสวัสดิการสังคมทั่วประเทศ  ที่ประชุมเห็นชอบในหลักการให้มีการจัดสัมมนาและมอบนโยบายให้แก่คณะกรรมการส่งเสริมการจัดสวัสดิการสังคมทั่วประเทศ ในเดือนมีนาคม ๒๕๕๓

